Dario Juričan osvrnuo se u svom stilu na plaćeni oglas kojim je Grad Zagreb u nekoliko medija nastojao iznijeti svoju stranu priče vezane za Generalni urbanistički plan

Redatelj i bivši predsjednički kandidat Dario Juričan na Facebooku je komentirao plaćeni oglas kojim je Grad Zagreb u medijima pojasnio svoju stranu priče oko donošenja izmjena i dopuna Generalnog urbanističkog plana.

Pod naslovom “Istina je” Grad je u nekoliko medija tijekom vikenda nastojao pojasniti da je sve u vezi s GUP-om transparentno i uredno te zašto bi trebao biti prihvaćen. Dario Juričan je sve komentirao u objavi koja nosi naslov “Istina je, Milane“.

GRAD ZAGREB OGLASIO SE O VRUĆOJ TEMI: ‘Novi GUP odgovor je na potrebe građana koje se gomilaju desetljećima. Ovo je istina…’

“ISTINA JE, MILANE… :)

ISTINA JE da si uvijek dobro znao procijeniti cijene objekata, radova, a naročito ljudi.

ISTINA JE da se uvijek izravno brineš za urbanizam Zagreba.

ISTINA JE da si svojom kreativnom vizijom osmislio Advent koji mnogim majstorima u svijetu može biti uzor.

ISTINA JE da su tvoja talijanska odijela skrojena po mjeri bez premca u Zagrebu.

ISTINA JE da si najviše pridonio popularizaciji brendova Hermes i Fendi u Hrvatskoj.

ISTINA JE da je tvoj ured rasadnik najvećih umova u Hrvatskoj.

ISTINA JE da si uvijek uviđavan i dobronamjeran prema svojim suradnicima.

ISTINA JE da druženje s tobom ima začudan učinak na pamćenje, a manifestira se na sudu.

ISTINA JE da si uvijek pazio da svi budu namireni i davao im otvorene ruke.

ISTINA JE da se uvijek svojski trudiš oko raznog smeća.

ISTINA JE da si nekad bio gazda, a sada si na oglasu Grada Zagreba odrezao vlastito ime, poput etikete…”, napisao je Juričan.